**О предавачима**

**Бобан Јевтић – сценариста**

Српски филмски и ТВ сценариста, један од најуспјешнијих директора Филмског центра Србије (2015-2019), критичар, добитник ордена књижевности и умјетности у рангу витеза Републике Француске, дипломирани драматург. Креативни директор у Фајерфлај продукцији од 2019. године. Бројна остварења на филмској, серијској и позоришној сцени (*Четврти човјек, Војна Академија, Хамлет, У самоћи памучних поља, Сенке над Балканом, Сумњива лица, Чудне љубави* итд.). Бобан ће одржати радионице на принципу модела writers room гдје ће више писаца разрађивати једну идеју за сценарио телевизијске серије.

**Јелена Митровић – продуценткиња**

Дипломирала је филмску и ТВ продукцију на Факултету драмских умјетности у Београду. Продуцентски дебитански филм јој је био “Клопка” (2007.) у режији Срдана Голубовића који је премијерно приказан на Берлиналу. Освојио је више од 20 међународних филмских награда, а био је и у ужем избору за Оскара за најбољи филм на страном језику. На мјесту је главног продуцента у продукцијској кући *Баш Челик* (*Клип, Беса, Живот и смрт порно банде, Жена са сломљеним носом, Кругови* итд.) Награђена је *Дискавери* наградомна филмском фестивалу у Котбусу 2007. године за продукцију филма *Клопка*. Године 2010. одабрана је за програм Канског филмског фестивала *Продуценти у покрету.* Чланица је Европске филмске академије и чланица одбора *АСЕ* продуцентске мреже. Професорица је филмске и ТВ продукције на Факултету драмских уметности у Београду. Јелена ће нам говорити како успјешно спаковати пројекат и направити добар финансијски план.

**Срдан Голубовић – редитељ**

Филмски редитељ и сценариста. Његов први играни филм *Апсолутних сто* (2001) приказан је на фестивалима као што су Торонто, Сан Себастијан, Пусан и Ротердам, освојивши велики број награда. Његов други филм *Клопка* (2007) имао је међународну премијеру на Берлинале Форуму и изабран је у Торонту и Карловим Варима. Освојио је 22 међународне награде и доспио у финални ужи избор за Оскара за најбољи филм на страном језику. Његов трећи филм *Кругови* (2013) премијерно је приказан на Филмском фестивалу у Санденсу, освојивши специјалну награду жирија за свјетску кинематографију, и приказан на Берлинале Форуму, освојивши награду Екуменског жирија. Његов најновији филм *Отац* (2020) премијерно је приказан на Берлинале Панорама, освојивши и награду публике и награду Екуменског жирија. Предаје филмску режију на Факултету драмских уметности у Београду. Говориће нам на који начин је функционисала креативна разрада његових пројеката, са акцентом на посљедњем филмском остварењу *Отац.*

**Вук Ршумовић – сценариста, редитељ**

Дипломирао је драматургију на Факултету драмских уметности. Провео је један семестар на Јунговом институту у Цириху. Написао је шеснаест сценарија за краткометражне игране и анимиране филмове. Радио је као сценариста на четири сезоне емисије Сурвајвер Србија а такође је аутор адаптација неколико интернационалних ТВ формата за српско тржиште. Аутор је сценарија односно адаптација за 110 епизода популарне серије *Андрија и Анђелка*. За свој дебитански дугометражни играни филм *Ничије дете*, који је приказан на преко 50 фестивала и освојио преко 35 домаћих и интернационалних награда, укључујући FIPRESCI награду на Филмском фестивалу у Венецији. Његово посљедње филмско остварање је филм *Златни дечко.* Добитник је награде града Београда за радио и телевизијско стваралаштво. Члан је Европске филмске академије. Један је од оснивача продуцентске куће BaBoon Production за коју је продуцирао неколико пројеката. Предаје на Факултету за медије и комуникацију Универзитета Сингидунум. Члан је Удружења за културу, умјетност и међународну сарадњу *Адлигат*. Вук ће нам на својој радионици говорити о томе која идеја има потенцијал да се развије у филмски сценарио.

**Сехад Чекић – продуцент**

Први директор Филмског центра Црне Горе. Филмски продуцент (*Гледај ме, Посљедње поглавље, Испод моста, Међу стијенама, Маске*), учествовао у раду на доношењу више значајних докумената из домена филмске политике међу којима је и Закон о кинематографији (2015.), учесник првог Сарајево Талент Кампуса (2007.), као и програма *Продуценти у покрету* у оквиру Канског филмског фестивала 2013. Ванредни је професор на Факултету драмских умјетности Универзитета Црне Горе на Цетињу на предмету Филмска продукција, на којем је био декан у периоду 2014-2017. године. Члан је Европске филмске академије. Сехад ће нам говорити о аспектима развоја пројекта као једној од најважнијих фаза продукције филма.

**Олег Новковић – редитељ**

Српски дипломирани филмски и ТВ редитељ и сценариста. Познат по остварењима попут ТВ серија *Сложна браћа* и *Мочвара*, филмови *Сутра ујутру*, *Бели, бели свет*... Добитник награда у Карловим Варима и Котбусу. Професор на Факултету драмских уметности у Београду. Говориће нам о креативним фазама развоја својих филмова.

**Никола Којо – глумац – мастер клас**

Једно од најпрепознатљивијих лица српске кинематографије, добитник бројних награда и глумац у преко више од 90 филмова и серија. Говориће нам о позицији глумаца, али и осталих филмских дјелатника у филмској индустрији.

**Ксенија Маринковић – глумица – мастер клас**

Прослављена хрватска телевизијска, позоришна и филмска глумица. Првакиња Драме у Хрватском народном казалишту. Добитница двије Златне арене у Пули. Неке од њених најпознатијих улога су у филмовима *Устав републике Хрватске, Нека остане међу нама, С оне стране* и серијама *Луд, збуњен нормалан, Битанге и принцезе* итд. Предсједница ХДФД (Хрватског друштва филмских дјелатника). Говориће нам о важности удруживања филмских ствараоца и заједничком креирању пута једне филмске индустрије.